खालिस्तानियों पर सख़्ती से लेकर पक्ष-विपक्ष के आपसी झगड़ों तक
Amritpal Singh Supporter Vs UK Indian Embassy; खालिस्तान के खिलाफ पंजाब में अब सख़्ती दिखाई दे रही है। अब तक समझा जा रहा था कि सरकारी स्तर पर ही ढील बरती जा रही है लेकिन अब ऐसा नहीं है
देश में इन दिनों दो ही प्रमुख मुद्दे बने हुए हैं। एक खालिस्तानियों का ज़ोर और दूसरा सत्ता पक्ष और विपक्ष की तनातनी।
खालिस्तान के खिलाफ पंजाब में अब सख़्ती दिखाई दे रही है। अब तक समझा जा रहा था कि सरकारी स्तर पर ही ढील बरती जा रही है लेकिन अब ऐसा नहीं है। खालिस्तानी अमृतपाल को पुलिस तलाश रही है और उसके कई ख़ास समर्थक पकड़े जा चुके हैं। हैरतअंगेज़ घटना यह है कि इधर पंजाब में अमृतपाल पर सख़्ती होते ही उधर लंदन में भारतीय उच्चायोग पर लगा तिरंगा हटाकर वहाँ खालिस्तानी निशान लगा दिया गया। हालाँकि स्थिति तुरंत ही संभाल ली गई और तिरंगा वापस शान से फहरा दिया गया।
लेकिन खालिस्तानी तो अपना कारनामा दिखा ही गए। याद होगा एक बार वीपी सिंह के समय सुझाव आया था कि तमाम खालिस्तानियों को एक जहाज़ पर बैठाकर बीच समुद्र, उसे डुबो दिया जाए और आसपास सैनिक खड़े कर दिए जाएँ। कोई तैर कर आए तो उसे किनारे न लगने दिया जाए। दूसरे दिन खबर छपे, कि खालिस्तान समुद्र में डूब गया…।
दूसरा मुद्दा है पक्ष और विपक्ष के झगड़ों का। जारी है। संसद के दोनों सदनों की कार्यवाही पिछले दिनों की ही तरह एक बार फिर स्थगित कर दी गई। लगता है यह सत्र इसी तरह बीत जाएगा। रीत जाएगा। लेकिन झगड़े सुलझने का नाम नहीं ले रहे हैं।
सत्ता पक्ष राहुल से माफ़ी मँगवाने पर अड़ा हुआ है और कांग्रेस तथा विपक्ष के उनके कुछ साथी कह रहे हैं कि काहे की माफ़ी। पहले अडाणी मुद्दे पर चर्चा करवाइए। भाजपा इस पर कुछ नहीं बोलती और राहुल के बयान पर माफ़ी के लिए अड़ी रहती है। झगड़ा सुलझे तो सुलझे कैसे? झगड़े से याद आया, अब विपक्षी पार्टियों में एक अलग तरह का झगड़ा शुरू हो गया है। लोकसभा में बोलने नहीं देने का मुद्दा लेकर राहुल ने संसद के बाहर प्रदर्शन किया।
इसमें उनके साथ कुछ विपक्षी दल भी थे लेकिन ममता बेनर्जी की पार्टी मौजूद नहीं थी। ममता ने पहली बार सीधे तौर पर राहुल की लीडरशिप को भी चुनौती दे डाली है। उन्होंने कहा है कि राहुल गांधी के कारण मोदी जी की टीआरपी बढ़ती है, इसलिए वे राहुल को ही चर्चा में बनाए रखना चाहते हैं। कहने का मतलब ये है कि भाजपा और प्रधानमंत्री मोदी पूरे विपक्षी चेहरे के रूप में राहुल गांधी को टारगेट बनाए रखते हैं और अपनी टीआरपी बढ़ाए जा रहे हैं जबकि राहुल कांग्रेस का चेहरा हो सकते हैं।
पूरा विपक्ष उनका अनुयायी न कभी था, न अभी है। यही वजह है कि राहुल के प्रदर्शन में तृणमूल कांग्रेस के सांसदों ने हिस्सा नहीं लिया। उत्तर प्रदेश वाले अखिलेश यादव भी ममता की भाषा बोल रहे हैं। उनका कहना है कि कांग्रेस को अपनी भूमिका पर विचार करना चाहिए। उन्होंने यहाँ तक कहा कि जिस तरह सीबीआई और ईडी का दुरुपयोग आज हो रहा है, अपने शासनकाल में कांग्रेस ने भी ऐसा ही किया था, इसलिए इस सब की ज़िम्मेदार एक तरह से कांग्रेस ही है।
कांग्रेस को अपनी भूमिका पर पुनर्विचार करने के लिए नीतीश कुमार पहले ही कह चुके हैं। लगता है कांग्रेस अकेली पड़ती जा रही है।